Smernica Komisie 96/60/ES
z 19. septembra 1996,
ktorou sa vykonáva smernica rady 92/75/EHS, pokiaľ ide o označovanie práčok so sušičkou pre domácnosť energetickými štítkami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch [1] a najmä na jej články 9 a 12,
keďže spotreba elektrickej energie kombinovanými práčkami/sušičkami tvorí významnú časť celkovej spotreby energie spoločenstva; keďže dosah zníženia spotreby energie týmito spotrebičmi je veľký,
keďže lepšia pracia účinnosť si často vyžaduje vyššiu spotrebu vody a energie; keďže informácia o pracej účinnosti zariadenia je prospešná pri vyhodnotení informácie o jeho spotrebe energie a vody; keďže toto pomôže spotrebiteľom vybrať si spotrebič, ktorý je zlučiteľný s racionálnym využívaním energie,
keďže spoločenstvo, potvrdzujúc svoj záujem na medzinárodnom systéme normalizácie spôsobilom vytvárať normy, ktoré skutočne používajú všetci partneri v medzinárodnom obchode a splnení požiadaviek politiky spoločenstva, vyzýva európske normalizačné organizácie, aby pokračovali vo svojej spolupráci s medzinárodnými normalizačnými organizáciami,
keďže Európsky výbor pre normalizáciu (CEN) a Európsky výbor pre normalizáciu v oblasti elektrotechniky (Cenelec) sú orgánmi uznávanými za príslušné na prijímanie harmonizovaných noriem v súlade so všeobecnými smernicami pre spoluprácu medzi Komisiou a týmito dvomi orgánmi podpísanými13. novembra 1984; keďže v zmysle tejto smernice je harmonizovaná norma technická špecifikácia (európska norma alebo harmonizačný dokument) prijatá Cenelecom na základe postúpenia (mandátu) z Komisie v súlade s ustanoveniami smernice Rady 83/189/EHS z 28. marca 1983, ktorou sa ustanovuje postup poskytovania informácií v oblasti technických noriem a predpisov [2], naposledy zmenenej a doplnenej rozhodnutím Komisie 96/139/EHS [3], a na základe všeobecných smerníc,
keďže opatrenia stanovené v tejto smernici sú v súlade so stanoviskom výboru ustanoveného podľa článku 10 smernice 92/75/EHS,
PRIJALA TÚTO SMERNICU:
Článok 1
1. Táto smernica sa vzťahuje na kombinované domáce práčky/sušičky so sieťovým napájaním. Spotrebiče, ktoré môžu používať tiež iné zdroje energie, sú vylúčené.
2. Informácie požadované touto smernicou sa musia zmerať v súlade s harmonizovanými normami, ktorých referenčné čísla boli uverejnené v Úradnom vestníku Európskych spoločenstiev a pre ktoré členské štáty uverejňovali referenčné čísla národných noriem vykonávajúcich tieto harmonizované normy. V rámci tejto smernice všetky ustanovenia, ktoré vyžadujú uvedenie informácií vzťahujúcich sa k hluku, sa musia uplatňovať iba vtedy, keď sa takáto informácia požaduje podľa článku 3 smernice Rady 86/594/EHS [4]. Keď sa táto informácia požaduje, musí sa zmerať v súlade s uvedenou smernicou.
3. Harmonizované normy uvedené v odseku 2 musia byť zostavené z poverenia Komisie v súlade so smernicou 83/189/EHS.
4. Výrazy použité v tejto smernici, pokiaľ nie je ustanovené inak, majú rovnaký význam ako v smernici 92/75/EHS.
Článok 2
1. Technická dokumentácia uvedená v článku 2 ods. 3 smernice 92/75/EHS obsahuje:
- názov a adresu dodávateľa,
- všeobecný popis modelu, postačujúci pre jeho jednoznačnú identifikáciu,
- informácie vrátane výkresov, ak sú dôležité, o hlavných návrhových charakteristikách modelu a najmä položkách, ktoré významne ovplyvňujú jeho energetickú spotrebu,
- správy o dôležitých meracích testoch vykonaných na modeli podľa skúšobných postupov harmonizovaných noriem uvedených v článku 1 ods. 2 tejto smernice,
- návod na obsluhu, ak nejaký existuje.
2. Štítok uvedený v článku 2 ods. 1 smernice 92/75/EHS musí byť taký, ako je špecifikovaný v prílohe I k tejto smernici. Štítok musí byť umiestnený na vonkajšku prednej alebo hornej strany spotrebiča takým spôsobom, aby bol jasne viditeľný a nezakrytý.
3. Obsah a formát katalógového listu uvedeného v článku 2 ods. 1 smernice 92/75/EHS musí byť taký, ako je špecifikovaný v prílohe II k tejto smernici.
4. Za okolností uvedených v článku 5 smernice 92/75/EHS a v prípadoch, keď ponuka na predaj, prenajatie, alebo kúpu na splátky je poskytnutá prostredníctvom tlačovín, ako je napríklad zásielkový katalóg, potom táto tlačovina musí obsahovať všetky informácie špecifikované v prílohe III k tejto smernici.
5. Trieda energetickej účinnosti spotrebiča a jeho trieda pracej účinnosti sa musí určiť v súlade s prílohou IV.
Článok 3
Členské štáty prijmú všetky potrebné opatrenia na zabezpečenie toho, aby všetci dodávatelia a obchodníci zriadení na ich území spĺňali svoje povinnosti podľa tejto smernice.
Článok 4
1. Členské štáty prijmú a uverejnia právne a správne predpisy potrebné na splnenie tejto smernice do 15. júla 1997. Ihneď o nich informujú Komisiu. Tieto predpisy uplatňujú od 1. augusta 1997.
Členské štáty však až do 31. januára 1998 povolia:
- umiestňovanie na trhu, obchodovanie a/alebo vystavovanie výrobkov a
- rozširovanie tlačovín uvedených v článku 2 ods. 4,
ktoré nie sú v súlade s touto smernicou.
Pri prijímaní týchto predpisov členské štáty priamo v nich uvedú odkaz na túto smernicu, alebo ho uvedú v čase ich úradného uverejnenia. Spôsob odkazu schvália členské štáty.
2. Členské štáty oznámia Komisii znenie vnútroštátnych právnych predpisov, ktoré prijmú v oblasti, na ktorú sa vzťahuje táto smernica.
Článok 5
Táto smernica nadobudne účinnosť 20. deň nasledujúci po jej uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 19. septembra 1996